Line Barfod (EL), 2011-02-25:
Mange mennesker i Danmark har i mange år haft den opfattelse, at vi i Danmark har et socialt system med et socialt sikkerhedsnet, så hvis man af en eller anden grund ikke er i stand til at arbejde, er der et socialt sikkerhedsnet, som samler en op, så man ikke ender i fuldstændig fattigdom og må sulte.
Desværre er det ikke virkeligheden i Danmark i dag.
Desværre er der blevet klippet det ene hul efter det andet i det sociale sikkerhedsnet – meget store huller efterhånden.
En af de grupper, som det går allerallermest ud over, er dem, der har en psykisk lidelse, og som derfor bliver ekstra påvirket af, at de ikke har penge nok til at betale huslejen, til mad og tøj osv.
Det lykkedes for få år siden at få samlet et flertal i Folketinget for, at unge på kontanthjælp kunne komme op og få den fulde kontanthjælp, som ikke er særlig høj, men trods alt er nok til, at man nogenlunde kan overleve på den.
Men at få det til at omfatte de unge på starthjælp var det ikke muligt at få et flertal for på det tidspunkt.
Så unge på starthjælp med psykiske lidelser må stadig klare sig for næsten ingenting.
1.500 kr. om måneden, når man har betalt skat og boligudgifter, er altså ikke meget til mad, tøj og alt, hvad man ellers har af behov.
Vi snakker slet ikke om, at man skulle kunne have et socialt liv og være sammen med andre.
Det er overhovedet ikke muligt.
Vi taler bare om de mest basale ydelser.
Det absurde er jo, at regeringen selv har fastslået i forbindelse med mennesker, der skylder penge til det offentlige, at hvis man skal have til mad, tøj osv., skal man have ca. 5.380 kr. om måneden, altså nogenlunde det samme, som unge på starthjælp får før skat, før boligudgifter osv.
Liberal Alliance skriver, at de går ind for at afskaffe starthjælpen.
Så skulle man jo tro, at det faktisk var noget, de mente.
Men i dag lader det til – og det må vi så høre fra ordføreren om lidt – at det mener man ikke rigtig.
Det er bare noget, man skriver på sin hjemmeside.
For når der her kommer et helt konkret forslag om at sikre, at den lillebitte gruppe af unge mennesker på starthjælp, som har bestemte psykiske lidelser, kunne få det samme som unge på kontanthjælp med disse psykiske lidelser, så vil Liberal Alliance ikke være med til at støtte det forslag. Det synes jeg er uhyggeligt.
Jeg synes også, det er uhyggeligt, at regeringspartierne står så fast på, at disse ganske, ganske få unge mennesker ikke kan få et beløb, der gør, at de kan være sikre på at kunne betale deres husleje hver måned, at de kan være sikre på at have penge nok til at kunne købe mad hele måneden.
Hvis der er noget, der er med til at forværre en psykisk sygdom, så er det, at man konstant har økonomiske bekymringer.
Faktisk er noget af det, der kan give folk psykiske sygdomme, at de konstant har økonomiske bekymringer.
Hvis man heller ikke kan få mad nok og slet ikke kan få sund mad, bliver det meget værre.
Derfor håber jeg virkelig, at vi meget, meget snart får det valg, så vi kan få et nyt flertal og kan få sikret, at ikke bare de få unge, vi snakker om her, men alle dem, der er henvist til starthjælp og de andre fattigdomsydelser i dag, kan komme op og få en ydelse, som de faktisk kan klare sig for.
Der er altså behov for, at vi snart får det minimum af socialt sikkerhedsnet i Danmark.